Diari Oficial de la Generalitat Valenciana


Sumari del DOGV 3164, del 19-01-1998 (1997/12917)

ORDRE de 13 d'octubre de 1997, de la Conselleria de Sanitat, per la qual es defineixen els objectius assistencials, de gestió i l'estructura dels hospitals d'assistència a crònics i de llarga estada.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/10/13/(3)/dof/vci/html**

### Dades del document

Número de DOGV
:   3164

Data del DOGV
:   19-01-1998

Secció del DOGV
:   I. DISPOSICIONS GENERALS

Número del document
:   1997/12413


Data del document
:   13-10-1997

Organisme emissor
:   Conselleria de Sanitat

Tipus de document
:   Ordre

Correcció d'errades

ORDRE de 13 d'octubre de 1997, de la Conselleria de Sanitat, per la qual es defineixen els objectius assistencials, de gestió i l'estructura dels hospitals d'assistència a crònics i de llarga estada. [1997/X12913]
  
L'envelliment progressiu de la població i l'augment de les malalties cròniques, amb poca o nul·la possibilitat de curació obliguen els serveis sanitaris a orientar les seues prestacions per a determinats col·lectius de pacients cap a un model més integral en què la curació no és l'objectiu primordial, sinó més bé les atencions i la millora de la qualitat de vida.
  
A la Comunitat Valenciana el programa PALET, creat per l'Ordre de 30 de març de 1995, tracta de donar una resposta integral als problemes assistencials plantejats per aquests col·lectius.
  
La necessitat d'adequar les estructures sanitàries pertinents al desenvolupament del programa PALET, fa necessària la definició dels hospitals d'assistència a crònics i de llarga estada com a institucions prioritàries en l'assistència hospitalària del PALET.
  
D'una altra banda, tal com recull el capítol I, article 4, del Decret 186/1996, en el qual s'aprova el Reglament sobre Estructura, Organització i Funcionament de l'Atenció Especialitzada a la Comunitat Valenciana, hi ha diverses modalitats d'hospital, entre les quals es distingeixen, apartat d), els hospitals amb serveis o unitats d'assistència a crònics i de llarga estada, i per tant hi ha base normativa per a avançar en l'autonomia de gestió d'aquests hospitals.
  
Per això i a proposta del director general d'Atenció Especialitzada
  
ORDENE
  
Article 1
  
Els hospitals que es relacionen en l'annex seran a partir d'ara hospitals del programa PALET i la seua denominació serà la d'hospitals d'atenció a crònics i de llarga estada.
  
Article 2
  
Són funcions d'aquests hospitals proporcionar atenció integral als col·lectius que conformen el PALET, és a dir, els pacients ancians amb pluripatologia i dependència, els pacients no ancians amb malalties cròniques de llarga evolució i els pacients terminals, prestant especial atenció a la seua rehabilitació amb l'objecte d'afavorir la recuperació de la salut, el foment de l'autonomia i la millora de la qualitat de vida.
  
Així mateix, aquests hospitals participaran en la formació del personal sanitari tant en el seu nivell de pregrau com de postgrau i en les línies d'investigació en matèria de salut relacionades amb la seua activitat.
  
Article 3
  
Els hospitals d'atenció a crònics i de llarga estada disposaran de tots els òrgans de direcció, participació i assessorament prevists pel Decret 186/96.
  
L'àmbit d'influència d'aquests hospitals serà tota la Comunitat Valenciana, sense perjudici que per necessitats de servei es puguen definir unitats de referència territorial.
  
Article 4
  
Els hospitals de crònics i de llarga estada s'organitzaran en unitats funcionals com a resposta més adequada a les necessitats dels pacients als quals atén.
  
Aquestes unitats seran almenys:
  
- Unitat de Convalescència
  
- Unitat de Rehabilitació
  
- Unitat de Cures Pal·liatives
  
- Unitat de Llarga Estada
  
Així mateix es podran desenvolupar unes altres unitats funcionals per poder tractar patiments específics de la població a la qual atenen com ara demències, psicogeriatria, subaguts, teràpia ocupacional, etc.
  
Article 5
  
Aquests hospitals podran desenvolupar, en funció de les necessitats i de les directrius de la Conselleria, unes altres fórmules organitzatives flexibles per a l'atenció correcta de pacients institucionalitzats o ambulatoris (hospital de dia, hospital de cap de setmana, equips de suport domiciliari, etc.).
  
Article 6
  
Com a norma general i llevat de les excepcions que s'assenyalen en casos concrets, als hospitals d'atenció a crònics i de llarga estada hauran d'existir aquests altres serveis o unitats:
  
- Medicina Interna
  
- Documentació clínica i admissió
  
- Dietètica
  
- Farmàcia
  
- Radiodiagnòstic
  
- Laboratori d'anàlisis clíniques i microbiologia
  
- Gimnàs de rehabilitació i teràpia ocupacional
  
- Atenció a l'usuari
  
Article 7
  
Al cap de cada unitat hi haurà un responsable el nomenament del qual s'ajustarà a la forma de provisió definida reglamentàriament.
  
DISPOSICIONS ADDICIONALS
  
Primera
  
Durant els sis mesos següents a la publicació d'aquesta ordre, es procedirà per part dels hospitals d'atenció a pacients crònics i de llarga estada a elaborar un catàleg de prestacions, que compte amb formació i tecnologia d'aquests hospitals i segons les directrius de la Conselleria.
  
Segona
  
Des de la Direcció General d'Atenció Especialitzada s'arbitraran les mesures de coordinació necessàries amb altres dispositius assistencials del PALET, per a aconseguir una major eficiència dels recursos sanitaris. Principalment amb les unitats mèdiques de curta estada i les unitats d'hospitalització a domicili.
  
Tercera
  
Les direccions generals d'Atenció Especialitzada i Atenció Primària arbitraran les mesures necessàries per a una perfecta coordinació entre ambdós nivells assistencials amb l'objecte de proporcionar una continuïtat assistencial als pacients del programa PALET, per a la qual cosa elaboraran en el termini de sis mesos un protocol d'actuació conjunta.
  
Quarta
  
L'Hospital de la Malva-rosa, per la seua estructura, habilitada per a la pràctica de la cirurgia, conservarà una part de la seua activitat com a hospital complementari quirúrgic, amb l'àmbit de tota la Comunitat Valenciana i orientat fonamentalment per a la cirurgia sense ingrés o de curta estada.
  
València, 13 d'octubre de 1997
  
El conseller de Sanitat,
  
JOAQUÍN FARNÓS GAUCHÍA
  
Annex
  
Hospitals d'atenció a crònics i de llarga estada:
  
- Hospital de la Magdalena
  
- Hospital Doctor Moliner
  
- Hospital de la Malva-rosa


Còpia Permalink ELI